Агенцијата за заштита на правото на слободен пристап до информациите од јавен карактер врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д.Б., поднесена против Македонски Телеком АД за електронски комуникации - Скопје, по предметот Барање за пристап до информации од јавен карактер, на 10.10.2022 година, го донесе следното

 **Р Е Ш Е Н И Е**

1. Жалбата изјавена од Д.Б. , поднесена против Македонски Телеком АД за електронски комуникации - Скопје, заведена во Агенцијата под бр. 08-223 од 26.09.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

## Д.Б. на 06.07.2022 година, преку електронска пошта поднела Барање за пристап до информации од јавен карактер до Македонски Телеком АД за електронски комуникации - Скопје, со кое побарала да и се достави препис, фотокопија или електронски запис од следните информации:

„ 1. Бараме да ни се достават **информации за бетонското изводно упориште** на улица Јонче Крстечанец бр.51 во Прилеп, дали согласно вашата база на податоци ја има потребната документација и дали за истата има обезбедено дозволи за проекти и поставување.

2.Дали конкретното **бетонско изводно упориште** на улица Јонче Крстечанец бр.51 во Прилеп е на списокот за легализација?

3.Доколку поседува дозволи и документи Бараме да ни се испрати целата **документација за бетонско изводно упориште** на улица Јонче Крстечанец бр.51 во Прилеп“.

Незадоволен од добиениот одговор, барателот на информации, повикувајќи се на член 24 став 3 од Законот за слободен пристап до информациите од јавен карактер, до Имателот на информации на 22.07.2022 година поднел ново барање, во кое наведува дека „...одговорот кој го добивме...воопшто не е одговор на конкретно поставените прашања...во прилог прашањата со појаснување:

„1.Бараме да ни се достават информации за **НАДЗЕМНО бетонското** изводно упориште – бетонски столб- надземна инфраструктура, на улица Јонче Крстечанец бр.51 во Прилеп, дали согласно вашата база на податоци ја има потребната документација и **дали за истата има обезбедено дозволи за проекти и поставување (во прилог податоци за столбот)**.

2.Дали конкретното бетонско изводно упориште – бетонски столб на улица Јонче Крстечанец бр.51 во Прилеп е на списокот за легализација?

3. Доколку поседува дозволи и документи Бараме да ни се испрати целата документација за бетонско изводно упориште – бетонски столб на улица Јонче Крстечанец бр.51 во Прилеп.

Погоре поставените прашања се однесуваат за **ЕДЕН конкретен бетонски столб** **кој претставува надземна инфраструктура...а не на подземна инфраструктура т.е. подземен бакарен кабел за кој сте ни испратиле податоци и имотни листови**...

4.Дополнително бараме да ни се достави геодетскиот елаборат за утврдување на фактичката состојба на конкретниот бетонски столб на улица Јонче Крстечанец бр.51 во Прилеп“.

Имателот на информации не одговорил на новото Барање во законски предвидениот рок, по што барателот на информации на 22.08.2022 година достави Жалба, заведена во архивата на Агенцијата под бр. 08-234.

Агенција со електронски допис од 22.08.2022 година, ја препрати Жалбата до Македонски Телеком АД за електронски комуникации - Скопје и побара во рок од 7 дена да се произнесе по истата и до Агенцијата да ги достави сите списи во врска со предметот.

На 26.08.2022 година Имателот на информации до Агенцијата достави електронски допис со кој се произнесува по барањето од Агенцијата. Во дописот наведува дека „...во новото барање се содржани сосема идентични прашања кои веќе сеопфатно беа одговорени од наша страна во Одговорот на барањето од 27.07.2022 година...Македонски Телеком не располага со други податоци од јавен карактер кои би можеле дополнително да ги доставиме како одговор на поставените прашања. Тука станува збор за конкретна ситуација која не е од јавен карактер и за истото од страна на Барателот е поднесено барање во Македонски Телеком за разрешување на настанатата состојба“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 30.08.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган.**

Барателот на информации на 26.09.2022 година до Агенцијата достави Втора жалба, заведена под бр.08-223. Во Жалбата е наведено: “...Рокот за одговор на решението истече но имателот на информации не постапил согласно решението од Агенцијата за заштита на правото на слободен пристап до информации од јавен карактер“.

Агенција, преку е-маил заведен под бр.08-218 од 12.09.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одгвори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација на начин и во форма наведени во Барањето, поради следното:

Согласно член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-234 од 30.08.2022 година. Имателот на информации е должен да му одговори целосно на Барањето на Барателот на начин и форма како што е наведено во самото Барање, и за истото да донесе Решение.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчев**